هاد العام تقدر ما تكونش عملية مرحبا اللي كيدخلو فيها شي 4 مليون مغربي او من اصل مغربي عبر الحدود البرية لاسبانيا الى المغرب. حقاش المغرب لحد الان مازال ما عطاش راس الخيط فقضية حدودو. وقتاش غادي يفتح هاد الحدود واش وسط يوليوز ولا فغشت. الغريب فالامر وكيف ما حاولات “كود” دير٬ حتى مسؤولين حكوميين ما فراسهم اش من تاريخ غادية تفتح الحدود. واخا هاد الشي كاين فاسبانيا موجود نقاش اخر. حاكم مليلية كان هاجم لمغاربة اللي كيدوزو من المدينة. قال باللي ما كيربحو والو والامن كيخلي خدمتو وكيولي مكلف بهادو اللي كيدوزو. لكن لمغاربة بزاف كيدوزو على الاندلس. رئيس حكومة الاندلس طلب الغاء عملية مرحبا هاد العام. مع الجايحة وكورونا فيروس. ظاهريا. حقاش ناض نقاش كي اللي كان هاد الصباح الاثنين 8 يونيو 2020 فالقناة الاولى الاسبانية. شي وحدين كيقولو خاص تلغى وشي وحدين استغربو كيفاش باغيين يقبلو السياح الاوربيين يجيو ويتحركو وتكون حركة فاتجاه اوربا ونفس العقلية رافضة مواطنين يدوزو من بلادهم ويدخلو للمغرب. نقاش بين على معاملة كتنقص من ناس عايشين فاوربا عندهم الجنسية او الاقامة وكيشوفو فيهم الصبليون كمواطنين اوربيين من درجة دنيا. القضاء علي التمييز قدامو تاريخ طويل فاوربا اللي كتنتاقد دابا امريكا 
نايضة على عملية مرحبا فالصبليون واخا المغرب مازال ساد حدودو. حكومة الاندلس طلبات تلغيها وعمدة مليلية ضدها